CELEX: 32022D0009
Language: hu
Date: 2021-12-02 00:00:00
Title: A Tanács (EU) 2022/9 határozata (2021. december 2.) a Földközi-tenger tengeri környezetének és partvidékének szennyezés elleni védelméről szóló egyezmény (a Barcelonai Egyezmény) és jegyzőkönyvei szerződő feleinek 22. ülésén a Földközi-tenger hulladékok hajókról és légi járművekről történő kiengedéséből, illetve tengeren történő elégetéséből eredő szennyezésének megelőzéséről és kiküszöböléséről szóló jegyzőkönyv (a kidobással okozott szennyezés megelőzéséről szóló jegyzőkönyv) mellékletét módosító határozat elfogadására tekintettel az Európai Unió nevében képviselendő álláspontról

2022.1.7.   
               
               
                  HU
               
               
                  Az Európai Unió Hivatalos Lapja
               
               
                  L 4/4
               
            
         A TANÁCS (EU) 2022/9 HATÁROZATA
         (2021. december 2.)
         a Földközi-tenger tengeri környezetének és partvidékének szennyezés elleni védelméről szóló egyezmény (a Barcelonai Egyezmény) és jegyzőkönyvei szerződő feleinek 22. ülésén a Földközi-tenger hulladékok hajókról és légi járművekről történő kiengedéséből, illetve tengeren történő elégetéséből eredő szennyezésének megelőzéséről és kiküszöböléséről szóló jegyzőkönyv (a kidobással okozott szennyezés megelőzéséről szóló jegyzőkönyv) mellékletét módosító határozat elfogadására tekintettel az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Földközi-tenger tengeri környezetének és partvidékének szennyezés elleni védelméről szóló egyezménynek (Barcelonai Egyezmény) a Földközi-tenger hulladékok hajókról és légi járművekről történő kiengedéséből, illetve tengeren történő elégetéséből eredő szennyezésének megelőzéséről és kiküszöböléséről szóló jegyzőkönyvét (a kidobással okozott szennyezés megelőzéséről szóló jegyzőkönyv) az Unió a 77/585/EGK tanácsi határozattal (1) kötötte meg, és az 1978. április 15-én lépett hatályba.
                  
               
                     (2)
                  
                  
                     A Barcelonai Egyezmény 18. cikke (2) bekezdésének iii. pontja értelmében a Barcelonai Egyezmény és jegyzőkönyvei szerződő feleinek ülése módosításokat fogad el az egyezmény jegyzőkönyveinek mellékleteire vonatkozóan.
                  
               
                     (3)
                  
                  
                     2021. december 7. és 10. között tartandó 22. ülésükön a Barcelonai Egyezmény és jegyzőkönyvei szerződő felei várhatóan a kidobással okozott szennyezés megelőzéséről szóló jegyzőkönyv mellékletét módosító határozatot (a továbbiakban: a szerződő felek határozata) fogadnak el a jegyzőkönyv 6. cikke figyelembevételével kiadott tengeri hulladékkibocsátási engedélyek feltételeinek kapcsán mérlegelendő tényezők módosítása érdekében.
                  
               
                     (4)
                  
                  
                     A szerződő felek határozata a környezetvédelemmel kapcsolatos, amely a Szerződés 4. cikke (2) bekezdése e) pontjának értelmében az Unió és a tagállamok megosztott hatáskörébe tartozik. A szerződő felek határozata nem olyan tárgykörbe tartozik, amelyet már jelentős részben szabályoznak ilyen védelemre vonatkozó uniós szabályok. Az Unió nem kíván élni azzal a lehetőséggel, hogy külső hatáskörét gyakorolja a szerződő felek határozatának hatálya alá tartozó kérdések tekintetében, amelyekhez kapcsolódóan hatáskörét belső vonatkozásban még nem gyakorolta.
                  
               
                     (5)
                  
                  
                     Helyénvaló meghatározni a Barcelonai Egyezmény és jegyzőkönyvei szerződő feleinek ülésén az Unió nevében képviselendő álláspontot, mert a szerződő felek határozata módosítani fogja a kidobással okozott szennyezés megelőzéséről szóló jegyzőkönyv mellékletét, amely jogilag kötelező erejű az Unióra nézve.
                  
               
                     (6)
                  
                  
                     mivel a kidobással okozott szennyezés megelőzéséről szóló jegyzőkönyv mellékletének tervezett módosításai korszerűbbé fogják tenni a Földközi-tenger védelmére vonatkozó követelményeket, kihatva az Unió nemzetközi kötelezettségeire és törekvéseire, valamint javítják a környezet védelmét, az Uniónak támogatnia kell a szerződő felek határozatának elfogadását,
                  
               ELFOGADTA EZT A HATÁROZATOT:
         
            1. cikk
            A Barcelonai Egyezmény és jegyzőkönyvei szerződő feleinek 22. ülésén az Unió nevében azt az álláspontot kell képviselni, hogy az Unió támogatja a Földközi-tenger hulladékok hajókról és légi járművekről történő kiengedéséből, illetve tengeren történő elégetéséből eredő szennyezésének megelőzéséről és kiküszöböléséről szóló jegyzőkönyv mellékletét módosító határozat elfogadását.
         
         
            2. cikk
            A Barcelonai Egyezmény és jegyzőkönyvei szerződő feleinek 22. ülésén bekövetkező fejlemények fényében az Unió képviselői – a tagállamokkal konzultálva – a Tanács további határozata nélkül, a helyszíni koordinációs üléseken megállapodhatnak az 1. cikkben meghatározott álláspont finomításáról.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. december 2-án.
            
               
                  a Tanács részéről
               
               
                  az elnök
               
               J. VRTOVEC
            
         
         
            (1)  A Tanács 77/585/EGK határozata (1977. július 25.) a Földközi-tenger szennyezés elleni védelméről szóló egyezmény megkötéséről, valamint a Földközi-tenger hajókról és légi járművekről történő kidobással okozott szennyezésének megelőzéséről szóló jegyzőkönyv elfogadásáról (HL L 240., 1977.9.19., 1. o.).